แนวโน้มหุ้นแกว่งแคบ
นักวิเคราะห์ฯคาดตลาดหุ้นไทยเช้านี้แกว่งแคบ อิงไปทางปรับฐานเล็กน้อยหลังตัวเลขเศรษฐกิจสหรัฐฯไม่ดี
5 ก.ย. 2555

นักวิเคราะห์ฯคาดตลาดหุ้นไทยเช้านี้แกว่งแคบ อิงไปทางปรับฐานเล็กน้อยหลังตัวเลขเศรษฐกิจสหรัฐฯไม่ดี
นายธีรวุฒิ กานต์นิภากุล ผู้ช่วยผู้อำนวยการฝ่ายวิเคราะห์ บล.ซีไอเอ็มบี(ประเทศไทย) กล่าวว่า ตลาดหุ้นไทยเช้านี้คาดว่าจะแกว่งตัวในกรอบแคบ ในลักษณะของการปรับฐานเล็กน้อย เช่นเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะอยู่ในแดนลบ ภายหลังจากที่ตัวเลขเศรษฐกิจของสหรัฐฯออกมาไม่ดี โดยตัวเลข ISM ออกมาลดลง 
โดยสถาบันจัดการด้านอุปทานของสหรัฐ (ISM)เผยดัชนีภาคการผลิตเดือนส.ค.ร่วงลงมาอยู่ที่ระดับ 49.6 จุด จาก 49.8 จุดในเดือนก.ค.
นอกจากนี้ นักลงทุนต่างยังรอดูผลการประชุมธนาคารกลางยุโรป(ECB)ในวันที่ 6 ก.ย.นี้ ว่าจะมีอะไรออกมาหรือเปล่า และหากออกมาแล้วจะสามารถช่วยแก้ไขได้มาก/น้อยแค่ไหน พร้อมให้กรอบการแกว่งตัวไว้ที่ 1,233-1,238 จุด